Lykortas

Lykortas (, ; 200/100-luku eaa.) oli antiikin kreikkalainen valtiomies ja sotapäällikkö, joka oli kotoisin Megalopoliista. Hän oli historioitsija Polybioksen isä.
Elämä.
Lykortas oli Filopoimenin läheinen ystävä ja kannatti aina tämän harkittua ja isänmaallista politiikkaa. Vuonna 189 eaa. hänet lähetettiin Ateenaan lähettiläänä yhdessä kilpailijansa Diofaneen kanssa hakemaan neuvoston päätöstä sodasta, jonka Akhaian liitto oli julistanut Spartaa vastaan. Diofanes oli valmis jättämään kaiken neuvoston päätettäväksi, mutta Lykortas puolusti liiton oikeutta itsenäiseen toimintaan.
Vuonna 186 eaa. Lykortas oli yksi kolmesta lähettiläästä, jotka lähetettiin Ptolemaios V:n luokse uudistamaan liitto akhaialaisten ja Egyptin välillä. Seuraavana vuonna Megalopoliissa pidetyssä kokouksessa, Aristainoksen ollessa strategos, ei Lykortas eikä hänen kollegansa eikä heidän mukanaan tullut egyptiläisten valtuuskunta osannut sanoa, mikä Egyptin kanssa tehdyistä aiemmista liitoista oli uudistettu. Tämän vuoksi Lykortas sai runsaasti arvostelua ja Aristainoksen ryhmittymä sai tästä poliittisen voiton.
Samana vuonna eli 185 eaa. Filopoimen ja Lykortas puolustivat Argoksessa onnistuneesti akhaialaisten spartalaisiin kohdistamia toimia, joita Caecilius Metellus oli moittinut. Kun Appius Claudius lähetettiin Roomasta vuonna 184 eaa. ratkaisemaan tilannetta, Lykortas, joka nyt oli liiton strategos, puolusti jälleen akhaialaisten toimintaa Spartaa kohtaan, mutta ei onnistunut vakuuttamaan Appiusta.
Vuonna 183 eaa., kun Deinokrates oli joukkoineen irrottanut Messenian liitosta, vanha Filopoimen lähetti Lykortaan heitä vastaan. Hän ei kuitenkaan onnistunut tunkeutumaan solien läpi Messeniassa. Filopoimenin kuoltua saman vuoden lopussa tai vuoden 182 eaa. alussa Lykortas valittiin liiton uudeksi strategokseksi. Hän hyökkäsi Messeniassa ja rankaisi ankarasti Filopoimenin murhan päätekijöitä. Pian Messenia otettiin uudelleen liittoon, ja samalla Lykortas ajoi menestyksekkäästi myös Spartan uudelleenliittämistä, vaikka Diofanes vastusti sitä.
Vuonna 180 eaa. Lykortas nimitettiin yhdessä poikansa Polybioksen ja nuoremman Aratoksen – joka oli kuuluisan vanhemman Aratoksen poika – kanssa uudelleen lähettilääksi Ptolemaioksen luokse, joka oli osoittanut ystävällisyyttä akhaialaisia kohtaan. Lähetystö kuitenkin peruuntui, koska tieto kuninkaan kuolemasta saapui ennen sen lähtöä.
Vuonna 179 eaa., kun Hyperbatos oli liiton strategos, Lykortas vastusti voimakkaasti Rooman vaatimusta kaikkien spartalaisten karkotettujen palauttamisesta poikkeuksetta. Hän oli tällöin vastakkain Kallikrateen ja Hyperbatoksen kanssa ja alkoi yhä enemmän herättää epäluuloa roomalaisissa. Lykortas pysyi kuitenkin johdonmukaisesti maltillisella linjallaan ja suositti Rooman ja Perseuksen välisessä sodassa liitolle tiukkaa puolueettomuutta.
Vuonna 168 eaa. Lykortas ehdotti, jälleen Kallikrateen ja Hyperbatoksen vastustuksesta huolimatta, avun lähettämistä Ptolemaios VI:lle ja Ptolemaios VIII:lle Antiokhos IV:ttä vastaan, mutta ehdotus ei menestynyt. Tämän jälkeen hänestä ei kuulla enää mitään. Jos hän olisi ollut elossa vuonna 167 eaa., hänet olisi todennäköisesti Polybioksen tavoin vangittu ja lähetetty Roomaan Makedonian kukistamisen jälkeen, mutta Polybios ei mainitse isäänsä tällaisena vankina eikä edes viittaa häneen tässä vaiheessa. Voidaan siis ehkä päätellä, että hän oli tuohon mennessä jo kuollut.